റാങ്ക് ലിസ്റ്റില് ഒഴിവുകളേക്കാള് ഉദ്യോഗാര്ത്ഥികളെ ഉള്പ്പെടുത്തുന്നത് ചൂഷണങ്ങള്ക്കും അനഭിലഷണീയ പ്രവണതകള്ക്കും വഴിവെക്കുന്നു ഒഴിവിന് ആനുപാതികമായി റാങ്ക്ലിസ്റ്റ് തയ്യാറാക്കുന്നകാര്യം പരിഗണിക്കുമെന്ന് മുഖ്യമന്ത്രി മുഖ്യമന്ത്രിയുടെ പ്രതികരണം നിയമസഭയിലെ ചോദ്യത്തിന് മറുപടിയായി തിരുവനന്തപുരം : പിഎസ്സി റാങ്ക് ലിസ്റ്റില് പ്രതീക്ഷിത ഒഴിവുകളേക്കാള് വളരെയധികം ഉദ്യോഗാര്ത്ഥികളെ ഉള്പ്പെടുത്തുന്നത് ചില ചൂഷണങ്ങള്ക്കും അനഭിലഷണീയമായ പ്രവണതകള്ക്കും വഴിവെക്കുന്നതായി ശ്രദ്ധയില്പെട്ടിട്ടുണ്ടെന്ന് മുഖ്യമന്ത്രി പിണറായി വിജയന്.ഇക്കാര്യം പരിഗണിച്ചുകൊണ്ട് ഒഴിവിന് ആനുപാതികമായി സംവരണ തത്വങ്ങള് പാലിച്ച് റാങ്ക് ലിസ്റ്റ് തയ്യാറാക്കുന്ന കാര്യം സര്ക്കാരിന്റെ പരിഗണനയിലുണ്ട്. ഇക്കാര്യത്തില് ശുപാര്ശ സമര്പ്പിക്കാന് ജസ്റ്റിസ് ദിനേശന് കമ്മീഷനെ നിയമിച്ചിട്ടുണ്ടെന്നും മുഖ്യമന്ത്രി പറഞ്ഞു. എച്ച് സലാമിന്റെ സബ്മിഷന് മറുപടി നല്കുകയായിരുന്നു അദ്ദേഹം. നിലവിലുള്ള വ്യവസ്ഥ പ്രകാരം പ്രതീക്ഷിത ഒഴിവുകളേക്കാള് മൂന്ന് മുതല് അഞ്ച് ഇരട്ടി വരെ ഉദ്യോഗാര്ത്ഥികളെ ഉള്പ്പെടുത്തിയാണ് പിഎസ്സി റാങ്ക് ലിസ്റ്റുകള് തയ്യാറാക്കുന്നത്. നിയമനാധികാരികള് റിപ്പോര്ട്ട് ചെയ്യുന്ന ഒഴിവുകളിലേയ്ക്ക് സംവരണ തത്വങ്ങള് പാലിച്ചാണ് റാങ്ക് ലിസ്റ്റുകളില് നിന്നും പിഎസ്സി നിയമന ശുപാര്ശകള് നല്കിവരുന്നത്. ഈ സാഹചര്യത്തില് റാങ്ക് ലിസ്റ്റില് ഉള്പ്പെടുന്നവര്ക്കെല്ലാം നിയമനം ലഭ്യമാവുകയില്ല. അതേസമയം, റാങ്ക് ലിസ്റ്റുകളുടെ കാലാവധിക്കുള്ളില് ലഭ്യമാകുന്ന മുഴുവന് ഒഴിവുകളും പിഎസ്സിക്ക് റിപ്പോര്ട്ട് ചെയ്ത് നിയമനം നടത്തുക എന്നതാണ് സര്ക്കാരിന്റെ പ്രഖ്യാപിത നയം. ഇതിനായി ഒഴിവുകള് യഥാസമയം കൃത്യതയോടെ ഓണ്ലൈനായി റിപ്പോര്ട്ട് ചെയ്യുന്നതിന് എല്ലാ നിയമനാധികാരികള്ക്കും സര്ക്കാര് കര്ശന നിര്ദ്ദേശം നല്കി വരുന്നുണ്ട്. പിഎസ്സി നിയമനം സംബന്ധിച്ച് വിവരങ്ങളുടെ ലഭ്യത ഉറപ്പുവരുത്തുന്നതിനായി വകുപ്പുകളിലും സ്ഥാപനങ്ങളിലും ഉള്ള തസ്തികകള്, അതില് ഇപ്പോള് ജോലി ചെയ്യുന്നവര്, അവരുടെ വിരമിക്കല് തീയതി, ദീര്ഘകാല അവധി, നിയമനം നടത്തുന്നതിന് അനുവദനീയമായ തസ്തികകള്, തുടങ്ങിയ വിവരങ്ങള് ബന്ധപ്പെട്ട വകുപ്പുകളുടെ സ്ഥാപനങ്ങളുടെ വെബ്സൈറ്റില് പ്രസിദ്ധീകരിക്കുന്ന വിഷയം പരിശോധിക്കാവുന്നതാണെന്നും മുഖ്യമന്ത്രി മറുപടി നല്കി. Stories you may Like